
1.
A GYÓGYSZER NEVE

Mirtazapin SaneXcel 15 mg filmtabletta

Mirtazapin SaneXcel 30 mg filmtabletta

Mirtazapin SaneXcel 45 mg filmtabletta

2.
MINŐSÉGI ÉS MENNYISÉGI ÖSSZETÉTEL

A Mirtazapin SaneXcel 15 mg filmtabletta 15 mg mirtazapint tartalmaz filmtablettánként.

A Mirtazapin SaneXcel 30 mg filmtabletta 30 mg mirtazapint tartalmaz filmtablettánként.

A Mirtazapin SaneXcel 45 mg filmtabletta 45 mg mirtazapint tartalmaz filmtablettánként.

Ismert hatású segédanyag:

A Mirtazapin SaneXcel 15 mg filmtabletta 103,06 mg laktózt tartalmaz (monohidrát formájában) filmtablettánként.

A Mirtazapin SaneXcel 30 mg filmtabletta 206,15 mg laktózt tartalmaz (monohidrát formájában) filmtablettánként.

A Mirtazapin SaneXcel 45 mg filmtabletta 309,23 mg laktózt tartalmaz (monohidrát formájában) filmtablettánként.

A segédanyagok teljes listáját lásd a 6.1 pontban.

3.
GYÓGYSZERFORMA

Filmtabletta.

Mirtazapin SaneXcel 15 mg filmtabletta

Sárga vagy világossárga, mindkét oldalán domború, ovális alakú, bemetszéssel ellátott filmtabletta, a bemetszés két oldalán „M” és „5” mélynyomású jelöléssel ellátva a filmtabletta egyik oldalán, a másik oldala sima. A tabletta 10,20 ± 0,20 mm hosszú és 5,20 ± 0,20 mm széles. A tabletta egyenlő adagokra osztható.

Mirtazapin SaneXcel 30 mg filmtabletta

Vörösesbarna, mindkét oldalán domború, ovális alakú, bemetszéssel ellátott filmtabletta, a bemetszés két oldalán „M” és „6” mélynyomású jelöléssel ellátva a filmtabletta egyik oldalán, a másik oldala sima. A tabletta 12,50 ± 0,20 mm hosszú és 6,50 ± 0,20 mm széles. A tabletta egyenlő adagokra osztható.

Mirtazapin SaneXcel 45 mg filmtabletta

Fehér vagy csaknem fehér, mindkét oldalán domború, ovális alakú filmtabletta, egyik oldalán „M7” mélynyomású jelöléssel, a másik oldala sima. A tabletta 14,10 ± 0,20 mm hosszú és 7,60 ± 0,20 mm széles.
4.
KLINIKAI JELLEMZŐK

4.1
Terápiás javallatok

A Mirtazapin SaneXcel felnőttek számára javallott major depressziós epizódok kezelésére.

4.2
Adagolás és alkalmazás

Adagolás

Felnőttek

A hatásos napi dózis általában 15 mg‑45 mg; a kezdő dózis 15 mg vagy 30 mg. A mirtazapin általában 1‑2 hetes kezelést követően kezdi kifejteni a hatását. Megfelelő dózisokkal történő kezelés 2‑4 héten belül kell pozitív hatást eredményezzen. Nem megfelelő terápiás válasz esetén az adag a javasolt maximális dózisra emelhető. Amennyiben további 2‑4 héten belül sincs terápiás válasz, a kezelést abba kell hagyni.

A depresszióban szenvedő betegeket legalább 6 hónapos tünetmentesség biztosításáig kell kezelésben részesíteni.
A megvonási tünetek elkerülése érdekében a mirtazapin‑kezelést fokozatosan javasolt abbahagyni (lásd 4.4 pont).
Idősek
Az ajánlott dózis megegyezik a felnőttekével. Időseknél a dózis emelését a megfelelő és biztonságos terápiás válasz érdekében szoros felügyelet mellett kell végezni.

Vesekárosodás

A mirtazapin clearance‑e csökkenhet közepes fokú és súlyos vesekárosodásban szenvedő betegek esetén (kreatinin‑clearance < 40 ml/perc). A Mirtazapin SaneXcel felírásakor ezt figyelembe kell venni ilyen betegségcsoportba tartozó betegek esetén (lásd 4.4 pont).

Májkárosodás

A mirtazapin clearance‑e csökkenhet májkárosodásban szenvedő betegek esetén. A Mirtazapin SaneXcel felírásakor ezt figyelembe kell venni ilyen betegségcsoportba tartozó betegek esetén, különösen súlyos májkárosodásban, mivel súlyos májkárosodásban szenvedő betegekkel nem végeztek vizsgálatokat (lásd 4.4 pont).

Gyermekek és serdülők

A Mirtazapin SaneXcel alkalmazása 18 évesnél fiatalabb gyermekeknél és serdülőknél nem ajánlott mivel a két rövid távú klinikai vizsgálat során a hatásosságát nem bizonyították (lásd 5.1 pont), valamint biztonságossági aggályok is felmerültek (lásd 4.4, 4.8 és 5.1 pont).
Az alkalmazás módja

A mirtazapin eliminációs felezési ideje 20‑40 óra, ezért a Mirtazapin SaneXcel alkalmas a napi egyszeri adagolásra. Lehetőleg éjszakára, egyszeri adagban, lefekvés előtt kell bevenni. A Mirtazapin SaneXcel dózisa 2 részre elosztva is adható (egyszer reggel és egyszer este, a nagyobb dózist este kell bevenni).

A tablettát folyadékkal, szájon át kell bevenni és szétrágás nélkül lenyelni.
4.3
Ellenjavallatok

A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.

Mirtazapin és monoaminoxidáz (MAO)‑gátlók együttes alkalmazása (lásd 4.5 pont).

4.4
Különleges figyelmeztetések és az alkalmazással kapcsolatos óvintézkedések

Gyermekek és serdülők

A Mirtazapin SaneXcel nem alkalmazható gyermekek és 18 év alatti serdülők kezelésére. A klinikai vizsgálatok során az antidepresszánsokkal kezelt gyermekek és serdülők körében nagyobb gyakorisággal figyeltek meg öngyilkossági késztetést (öngyilkossági kísérlet és öngyilkossági gondolatok), valamint ellenséges magatartást (jellemzően agresszivitást, ellenkezést és dühöt), mint a placebóval kezelt csoportban. Ha a klinikai állapot miatt mégis szükséges a kezelés, akkor a beteget alapos megfigyelés alatt kell tartani az öngyilkossági késztetés megjelenése tekintetében. Nem állnak rendelkezésre adatok arra vonatkozóan, hogy gyermekeknél és serdülőknél, hosszú távú alkalmazás esetén mennyire biztonságos a készítmény a növekedés, serdülés, illetve kognitív funkciók és a viselkedés fejlődése szempontjából.

Öngyilkosság/öngyilkossági gondolatok vagy a klinikai állapot romlása

Depresszió esetén fokozott az öngyilkossági gondolatok, az önkárosító magatartás és az öngyilkosság (öngyilkossággal kapcsolatos események) megjelenésének kockázata. A kockázat mindaddig fennáll, amíg jelentős remisszió nem következik be. Mivel előfordulhat, hogy a kezelés első néhány hete alatt, vagy még később sem történik javulás, a betegeket állapotuk javulásáig szoros ellenőrzés alatt kell tartani. Általános klinikai tapasztalat, hogy az öngyilkosság kockázata a gyógyulás korai szakaszában fokozódhat.

Azok a betegek, akiknek anamnézisében öngyilkossággal kapcsolatos események szerepelnek, vagy akiket jelentős mértékben foglalkoztatnak öngyilkossági gondolatok a terápia megkezdése előtt, az öngyilkossági gondolatok és kísérletek fokozott kockázatának vannak kitéve, ezért a kezelés alatt gondos megfigyelést igényelnek. A pszichiátriai betegségben szenvedő felnőttek bevonásával végzett, antidepresszánsokat vizsgáló, placebokontrollos klinikai vizsgálatok metaanalízise azt mutatta, hogy a 25 évesnél fiatalabbak körében az öngyilkos magatartás előfordulásának kockázata az antidepresszáns-kezelésben részesülő betegeknél fokozottabb, mint a placebót szedőknél.

Az antidepresszáns-kezelésben részesülő betegeket, különösen a magas kockázati csoportba tartozókat, a kezelés során szoros megfigyelés alatt kell tartani, főként a kezelés korai szakaszában és dózismódosításokat követően. A betegek (és gondviselőik) figyelmét fel kell hívni arra, hogy figyeljenek a klinikai rosszabbodás, az öngyilkos magatartás vagy öngyilkossági gondolatok, és a szokatlan magatartásbeli változások jeleire, és ha ezek bármelyikét észlelik, azonnal kérjenek orvosi segítséget. Tekintettel az öngyilkosság kockázatára, főleg a kezelés kezdetén, csak a lehető legkisebb kiszerelésű Mirtazapine SaneXcel filmtablettát szabad felírni a betegnek, a helyes betegkezelési gyakorlatnak megfelelően, valamint a túladagolás kockázatának csökkentése érdekében.

Csontvelő‑depresszió:
Mirtazapin SaneXcel-kezelés során csontvelő-depresszióról számoltak be, általában granulocytopenia vagy agranulocytosis formájában. A Mirtazipin SaneXcel-lel végzett klinikai vizsgálatok során ritka előfordulással reverzibilis agranulocytosist jelentettek. A posztmarketing időszak alatt nagyon ritka gyakorisággal számoltak be agranulocytosisról, amely a legtöbb esetben reverzibilis, de néhány esetben halálos kimenetelű volt. A halálos kimenetelű esetek főként 65 évesnél idősebb betegeknél fordultak elő. A kezelőorvosnak figyelnie kell az olyan tünetekre, mint a láz, a torokfájás, a stomatitis vagy a fertőzés egyéb jelei. Ha ezek jelentkeznek, a kezelést abba kell hagyni és vérképvizsgálatot kell végezni. 

Sárgaság

Sárgaság kialakulása esetén a kezelést abba kell hagyni.

Ellenőrzést igénylő állapotok

Óvatos adagolásra, valamint rendszeres és szoros ellenőrzésre van szükség a következő betegségekben szenvedők esetén:

- 
Epilepszia és organikus agyi szindróma: Habár a klinikai tapasztalat azt mutatja, hogy az epilepsziás görcsrohamok ritkábbak mirtazapin‑kezelés során, mint más antidepresszánsok esetén, a Mirtazapin SaneXcel‑kezelést óvatosan kell elkezdeni olyan betegeknél, akiknek a kórtörténetében görcsroham szerepel. A kezelést abba kell hagyni minden olyan betegnél, akinél görcsroham alakul ki, vagy akinél fokozódik a görcsrohamok gyakorisága.

- 
Májkárosodás: 15 mg egyszeri, szájon át alkalmazott mirtazapin-dózis esetén a mirtazapin‑clearance körülbelül 35%‑kal csökkent az enyhe vagy közepes fokú májkárosodásban szenvedő betegek esetén a normál májműködésű alanyokhoz képest. Az átlagos mirtazapin plazmakoncentráció körülbelül 55%‑kal emelkedett. 
- 
Vesekárosodás: 15 mg egyszeri, szájon át alkalmazott mirtazapin-dózis esetén a mirtazapin‑clearance a közepes fokú (kreatinin‑clearance <40 ml/perc) és súlyos (kreatinin‑clearance ≤10 ml/perc) vesekárosodásban szenvedő betegek esetén körülbelül 30, illetve 50%‑kal csökkent a normál veseműködésű alanyokhoz képest. Az átlagos mirtazapin‑plazmakoncentráció körülbelül 55, illetve 115%‑kal nőtt. Enyhe vesekárosodásban szenvedő betegek esetén (kreatinin‑clearance < 80 ml/perc) nincs statisztikailag szignifikáns különbség a kontrollcsoporthoz képest. 
- 
Szívbetegségek, például vezetési zavarok, angina pectoris és közelmúltban lezajlott szívinfarktus fennállásakor, ahol a szokásos elővigyázatosságra és az egyidejűleg szedett gyógyszerek óvatos adagolására van szükség.

- 
Alacsony vérnyomás.

- 
Diabetes mellitus: Diabeteses betegeknél az antidepresszánsok megváltoztathatják a glykaemiás kontrollt. Az inzulin és/vagy orális antidiabetikum adagolásának módosítása válhat szükségessé és gondos ellenőrzés ajánlott.

Ezen kívül, mint a többi antidepresszáns esetében, figyelembe kell venni a következőket:

-
Schizophreniában vagy más pszichotikus zavarban szenvedő betegek pszichotikus tünetei antidepresszív gyógyszerek alkalmazása mellett súlyosbodhatnak; a paranoid gondolatok felerősödhetnek.

-
A bipoláris betegség depressziós fázisának kezelésekor a betegség átcsaphat a mániás fázisba. Azokat a betegeket, akiknek anamnézisében mania vagy hypomania szerepel, szoros megfigyelés alatt kell tartani. A mirtazapin‑kezelést abba kell hagyni, ha a betegnél mániás fázis jelentkezik.

-
Habár a Mirtazapin SaneXcel‑hez nincs hozzászokás, posztmarketing tapasztalatok azt mutatják, hogy a hosszantartó kezelés hirtelen megszakítása időnként megvonási tüneteket okozhat. A megvonási tünetek többsége enyhe és önmagától rendeződik. Leggyakrabban szédülést, nyugtalanságot, szorongást, fejfájást és hányingert jelentettek a különféle megvonási tünetek közül. Bár ezeket megvonási tünetként jelentették, tekintetbe kell venni, hogy az ilyen tünetek az alapbetegséghez kapcsolódhatnak. A 4.2 pontban leírtaknak megfelelően a mirtazapin‑kezelést fokozatosan javasolt abbahagyni.

- 
Óvatosság szükséges vizeletürítési zavarok, pl. prosztata-megnagyobbodás esetén, valamint akut szűkzugú glaukóma és emelkedett szembelnyomás esetén (bár kevés esély van rá, hogy a Mirtazapin SaneXcel problémát jelentene, mert nagyon gyenge antikolinerg hatással bír).

- 
Akathisia vagy psychomotoros nyugtalanság: az antidepresszánsok alkalmazását összefüggésbe hozták akathisia kialakulásával, melyre jellemző az egyéntől függő kellemetlen vagy kimerítő nyugtalanság és mozgáskényszer, ami gyakran azzal társul, hogy a beteg képtelen nyugodtan ülni vagy állni. Ez leginkább a kezelés első néhány hetében jelentkezik. Azoknál a betegeknél, akiknél ezek a tünetek kialakulnak, a dózis emelése káros lehet.

-
QT-megnyúlás-t, torsades de pointes-t és ventricularis tachycardiás eseteket, valamint hirtelen halált jelentettek a mirtazapin forgalomba hozatala után. A bejelentett esetek többsége túladagolással összefüggésben, vagy olyan betegeknél fordultak elő, akiknél fennálltak a QT-megnyúlás más kockázati tényezői, beleértve a QTc-időt megnyújtó gyógyszerek egyidejű alkalmazását is (lásd 4.5 és 4.9 pont). Óvatosan kell eljárni a Mirtazapin SaneXcel felírásakor azoknál a betegeknél, akiknek ismert cardiovascularis betegsége van, vagy a családi anamnézisben szerepel a QT-megnyúlás, és akik egyidejűleg olyan gyógyszereket szednek, melyek ismerten megnyújtják a QTc időt.
Súlyos bőrreakciók

A mirtazapin-kezeléssel összefüggésben súlyos bőrreakciókról számoltak be, köztük Stevens–Johnson‑szindrómáról (SJS), toxicus epidermalis necrolysisről (TEN), eosinophiliával és szisztémás tünetekkel járó gyógyszerreakcióról (DRESS), hólyagos bőrgyulladásról és erythema multiforméról, amelyek életveszélyesek lehetnek vagy halállal végződhetnek.

Ha ilyen reakciókra utaló jelek és tünetek jelennek meg, a Mirtazapin SaneXcel alkalmazását azonnal abba kell hagyni.

Ha a betegnél a Mirtazapin SaneXcel alkalmazása alatt ezen reakciók bármelyike kialakul, akkor a betegnél a Mirtazapin SaneXcel-kezelést soha többé nem szabad újrakezdeni.
Hyponatraemia

Mirtazapin alkalmazásakor nagyon ritkán hyponatraemia kialakulását jelentették, ami valószínűleg a nem megfelelő antidiuretikushormon-szekréció szindróma (SIADH) következménye. Elővigyázatosság szükséges a fokozott kockázatnak kitett betegeknél, ilyenek az idősek vagy az egyidejűleg ismerten hyponatraemiát okozó gyógyszerekkel kezelt betegek.

Szerotonin-szindróma

Interakció szerotonerg hatóanyagokkal: szerotonin-szindróma alakulhat ki szelektív szerotoninvisszavétel‑gátlókkal (SSRI‑k) és más szerotonerg hatóanyaggal kombinációban (lásd 4.5 pont). A szerotonin-szindróma tünete lehet a hyperthermia, rigiditás, myoclonus, autonóm instabilitás az életfunkciók gyors változásával; az elmeállapot változásai, ideértve a zavartságot, irritabilitást és extrém agitációt, ami delíriummá és kómává súlyosbodhat. Kellő körültekintés és szorosabb klinikai monitorozás szükséges, ha ezeket a hatóanyagokat mirtazapinnal kombinációban alkalmazzák. A fenti tünetek jelentkezésekor a mirtazapin‑kezelést abba kell hagyni és szupportív, tüneti terápiát kell elindítani. A posztmarketing tapasztalatok szerint szerotonin-szindróma nagyon ritkán alakul ki olyan betegeknél, akiket kizárólag Mirtazapin SaneXcel‑lel kezelnek (lásd 4.8 pont).

Idősek

Az idősek gyakran érzékenyebbek az antidepresszánsokra, különösen azok mellékhatásaira. A Mirtazapin SaneXcel‑lel végzett klinikai vizsgálatok során azonban az időseknél nem számoltak be gyakrabban mellékhatásokról, mint a többi korcsoportban.

Laktóz

Ritkán előforduló, örökletes galaktózintoleranciában, teljes laktáz-hiányban vagy glükóz-galaktóz malabszorpcióban a készítmény nem szedhető.
4.5
Gyógyszerkölcsönhatások és egyéb interakciók

Farmakodinámiás interakciók

· A mirtazapint nem szabad együtt adni MAO‑gátlókkal, illetve a készítményt nem lehet MAO‑gátlókkal folytatott kezelés abbahagyása után két héten belül szedni. Ugyanígy, a mirtazapin-kezelés abbahagyása után körülbelül két hétnek kell eltelnie a MAO-gátló-kezelés megkezdése előtt (lásd 4.3 pont).

· Továbbá, mint más SSRI‑k esetében is, egyéb szerotonerg hatóanyagokkal (L‑triptofán, triptánok, tramadol, linezolid, metilénkék, SSRI‑k, venlafaxin, lítium, közönséges orbáncfű [Hypericum perforatum] készítmények) való együttadása szerotoninhoz társított hatások előfordulásához vezethet (szerotonin-szindróma, lásd 4.4 pont). Elővigyázatosság és szigorú klinikai megfigyelés szükséges, amennyiben ezeket a hatóanyagokat mirtazapinnal együtt adják.

· A mirtazapin fokozhatja a benzodiazepinek és más szedatívumok szedatív hatását (elsősorban a legtöbb antipszichotikum, H1‑receptor antagonista antihisztaminok, opioidok); óvatosság szükséges, ha ezeket a gyógyszereket mirtazapinnal együtt írják fel.

· A mirtazapin fokozhatja az alkohol központi idegrendszerre gyakorolt depresszív hatását. A betegeket figyelmeztetni kell, hogy kerüljék az alkoholos italokat, mialatt mirtazapint szednek.

· A mirtazapin napi egyszeri 30 mg‑os dózisban enyhe, de statisztikailag szignifikáns emelkedést okozott a nemzetközi normalizált arányszám (INR) értékben a warfarinnal kezelt betegekben. A mirtazapin magasabb dózisa esetén ezen hatás erősödése nem zárható ki, ajánlatos az INR érték figyelése, ha mirtazapinnal egyidejűleg warfarint is kap a beteg.

· A QT-megnyúlás és/vagy a ventricularis arrhythmia (például a torsades de pointes) kockázata növekszik az olyan gyógyszerek egyidejű alkalmazásakor, melyek megnyújtják a QTc időt (pl. néhány antipszichotikum és antibiotikum).

Farmakokinetikai interakciók

· A CYP3A4-et stimuláló karbamazepin és fenitoin a mirtazapin clearence-ét kb. kétszeresére növelte, ami 60, illetve 45%‑kal csökkentette a mirtazapin átlagos plazmakoncentrációját. Karbamazepin vagy más, a májban zajló metabolizmust fokozó gyógyszer (mint a rifampicin) és a mirtazapin-terápia egyidejű alkalmazásakor szükséges lehet a mirtazapin dózisának emelése. Az ilyen készítmények alkalmazásának beszüntetésekor szükséges lehet a mirtazapin dózisának csökkentése.

· A CYP3A4 enzimet erősen gátló ketokonazol a mirtazapinnal együtt adva a mirtazapin plazma csúcskoncentrációját körülbelül 40%-kal, az AUC értékét pedig körülbelül 50%-kal növelte.

· A cimetidin (gyenge CYP1A2, CYP2D6 és CYP3A4 gátló) és a mirtazapin együttes alkalmazása esetén a mirtazapin átlagos plazmakoncentrációja több mint 50%‑kal emelkedhet. A mirtazapin csak elővigyázatossággal adható együtt és a dózis csökkentése is szükséges lehet, ha erős CYP3A4-gátlókkal, HIV‑proteáz-gátlókkal, azol típusú gombaellenes szerekkel, eritromicinnel vagy nefazodonnal együtt alkalmazzák.

· Az interakciós vizsgálatok semmilyen releváns farmakokinetikai hatást nem mutattak a mirtazapin és a paroxetin, amitriptilin, riszperidon vagy lítium együttadásakor.

Gyermekek és serdülők
Interakciós vizsgálatokat csak felnőttek körében végeztek.

4.6
Termékenység, terhesség és szoptatás

Terhesség

A rendelkezésre álló korlátozott számú adat alapján a mirtazapin terhes nőkön történő alkalmazása nem utal a születési rendellenességek megemelkedett kockázatára. Az állatokkal végzett vizsgálatok nem mutattak klinikailag releváns teratogén hatást, de fejlődési toxicitást megfigyeltek (lásd 5.3 pont).
Epidemiológiai adatok arra utalnak, hogy az SSRI-k terhességben, különösen a terhesség késői szakaszában történő alkalmazása növelheti az újszülöttkori perzisztáló pulmonalis hypertensio (PPHN) kialakulásának kockázatát. Habár a PPHN és a mirtazapin‑kezelés közötti összefüggést nem vizsgálták, a lehetséges kockázat nem zárható ki, figyelembe véve a mirtazapin hatásmechanizmusát (szerotonin-koncentráció emelkedése).
Terhes nőknek csak gondos mérlegelést követően rendelhető. Amennyiben a Mirtazapin SaneXcel-t egészen a szülésig vagy még röviddel előtte alkalmazzák, az újszülött megfigyelése javasolt a lehetséges megvonási tünetek jelentkezése miatt.
Szoptatás

Az állatokkal végzett vizsgálatok és a korlátozott mennyiségű humán adatok alapján a mirtazapin csak nagyon kis mennyiségben választódik ki az anyatejbe.
Dönteni kell a szoptatás felfüggesztéséről vagy a Mirtazapin SaneXcel-kezelés megszakításáról, figyelembe véve a szoptatás előnyét a gyermek, valamint a Mirtazapin SaneXcel-terápia előnyét az anya szempontjából.
Termékenység

A nem klinikai reprodukciós toxicitási vizsgálatok alapján a mirtazapin állatoknál nincs hatással a termékenységre.

4.7
A készítmény hatásai a gépjárművezetéshez és a gépek kezeléséhez szükséges képességekre

A Mirtazapin SaneXcel kis- vagy közepes mértékben befolyásolja a gépjárművezetéshez és a gépek kezeléséhez szükséges képességeket. A Mirtazapin SaneXcel ronthatja a koncentrálási képességet és éberséget, különösen a kezelés kezdetén, ezért az érintett betegek a kezelés időtartama alatt kerüljék az olyan, különleges figyelmet és koncentrálást igénylő, potenciálisan veszélyes tevékenységeket, mint pl. a gépjárművezetés vagy a gépek kezelése.
4.8 Nemkívánatos hatások, mellékhatások

A depressziós betegeknél számos olyan tünet észlelhető, amely a betegség velejárója. Ezért nehéz megbizonyosodni arról, hogy melyik tünetet okozza maga a betegség, és melyik tünet a mirtazapin-kezelés következménye.

A leggyakrabban jelentett mellékhatások, amelyek a mirtazapinnal kezelt betegek több mint 5%-ánál előfordultak a randomizált placebokontrollos vizsgálatokban (lásd alább), az aluszékonyság, szedáció, szájszárazság, testtömeg‑növekedés, étvágynövekedés, szédülés és fáradtság voltak.
A mirtazapin-kezeléssel összefüggésben beszámoltak súlyos bőrreakciókról, beleértve a Stevens–Johnson-szindrómát (SJS), a toxikus epidermalis necrolyisist (TEN), az eosinophiliával és szisztémás tünetekkel járó gyógyszerreakciót (DRESS), a hólyagos bőrgyulladást és az erythema multiformét is. (lásd 4.4 pont).

A mirtazapin mellékhatásainak értékelésére minden randomizált, placebokontrollos vizsgálat eredményét figyelembe vették (a major depresszión kívüli javallatokban történő alkalmazást is beleértve). A metaanalízis 20 vizsgálatot foglalt magában, amelyekben a kezelések tervezett időtartama legfeljebb 12 hét volt, és 1501 beteg (134 személyév) kapott legfeljebb 60 mg mirtazapint, 850 beteg (79 személyév) pedig placebót. Ezen vizsgálatok kiterjesztési fázisait nem vonták be az analízisbe a placebokezeléssel való összehasonlíthatóság érdekében.

Az 1. táblázat mutatja azon mellékhatások előfordulási gyakoriságát, melyek a klinikai vizsgálatok során statisztikailag szignifikánsan gyakrabban jelentkeztek mirtazapin‑kezelés hatására a placebóhoz képest, továbbá a spontán jelentésekből származó mellékhatásokat is tartalmazza. A spontán jelentésekből származó mellékhatások gyakorisága a klinikai vizsgálatokból származó hasonló események jelentési gyakoriságán alapszik. A spontán jelentésekből származó azon mellékhatások gyakoriságát, mely eseményeket a mirtazapinnal végzett, randomizált, placebokontrollos vizsgálatok során nem figyeltek meg, a „nem ismert” gyakorisági kategóriába sorolták.

1. táblázat: A Mirtazapin SaneXcel mellékhatásai

	Szervrendszer
	Nagyon gyakori (≥1/10)
	Gyakori (≥1/100 – <1/10)
	Nem gyakori

(≥1/1000 – <1/100)
	Ritka

(≥1/10 000 – <1/1000)
	Nem ismert (a gyakoriság a rendelkezésre álló adatokból nem állapítható meg)

	Vérképzőszervi és nyirokrend-szeri betegségek és tünetek
	
	
	
	
	· csontvelő-depresszió (granulocyto-penia, agranulocytosis, aplasticus anaemia, thrombocyto-penia)

· eosinophilia

	Endokrin betegségek és tünetek
	
	
	
	
	· nem megfelelő antidiuretikushormon-szekréció szindróma
· hyperprolactinaemia (és kapcsolódó tünetek: galactorrhoea és gynaecomastia)

	Anyagcsere- és táplálkozási betegségek és tünetek
	· testtömeg-növekedés1
· étvágy-

· növekedés1
	
	
	
	· hyponatraemia

	Pszichiátriai kórképek
	
	· szokatlan álmok

· zavartság

· szorongás2,5

· álmatlanság3,5
	· rémálmok2

· mania

· izgatottság2

· hallucinációk

· pszicho-motoros nyugtalanság (beleértve az akathisiát, hyper-kinesiát)
	· agresszió
	· öngyilkossági gondolatok6
· öngyilkos magatartás6
· alvajárás

	Idegrendszeri betegségek és tünetek
	· aluszé-
konyság1,4
· szedáció1,4

· fejfájás2

	· letargia1
· szédülés

· tremor
· amnesia7
	· paraesthesia2 
· nyugtalan lábak

· syncope
	· myoclonus
us
	· convulsiók (roham)

· szerotonin szindróma

· oralis paraesthesia

· dysarthria

	Érbetegségek és tünetek
	
	· orthostaticus hypotonia
	· hypotonia2
	
	

	Emésztőrend-szeri betegségek és tünetek
	· szájszáraz-ság
	· hányinger3

· hasmenés2

· hányás2
· székrekedés1
	· oralis hypaesthesia
	· pancreatitis
	· szájoedema

· fokozott nyálelválasztás

	Máj- és epebetegségek, illetve tünetek
	
	
	
	· emelkedett szérum transz-amináz aktivitás
	

	A bőr és a bőr alatti szövet betegségei és tünetei
	
	· exanthema2
	
	 
	· Stevens–Johnson-szindróma

· bullosus dermatitis

· erythema multiforme

· toxicus epidermalis necrolysis
· eosinophiliával és szisztémás tünetekkel járó gyógyszerreakció (DRESS)

	A csont- és izomrendszer, valamint a kötőszövet betegségei és tünetei
	
	· arthralgia

· myalgia

· hátfájás1
	
	
	· rhabdomyolysis

	A nemi szervekkel és az emlőkkel kapcsolatos betegségek és tünetek
	
	
	
	
	· priapismus

	Vese- és húgyúti betegségek és tünetek 
	
	
	
	
	· vizeletretenció

	Általános tünetek, az alkalmazás helyén fellépő reakciók
	
	· perifériás oedema1
· fáradtság
	
	
	· alvajárás

· generalizált oedema

· lokális oedema

	Laboratóriumi és egyéb vizsgálatok eredményei
	
	
	
	 
	· emelkedett kreatin‑kináz-szint


1 A klinikai vizsgálatokban ezek az események statisztikailag szignifikánsan gyakrabban jelentkeztek mirtazapin‑kezelés hatására a placebóhoz képest.

2 A klinikai vizsgálatokban ezek az események gyakrabban jelentkeztek a placebóval kezelt, mint a mirtazapinnal kezelt csoportban, bár statisztikailag nem szignifikánsan gyakrabban.

3 A klinikai vizsgálatokban ezek az események statisztikailag szignifikánsan gyakrabban jelentkeztek a placebo alkalmazásakor a mirtazapinhoz képest.
4 Megjegyzendő, hogy a dóziscsökkentés általában nem eredményez enyhébb aluszékonyságot vagy szedációt, de veszélyeztetheti az antidepresszáns hatásosságát.

5 Az antidepresszáns kezelés hatására általában szorongás és álmatlanság (melyek a depresszió tünetei lehetnek) alakulhat ki vagy súlyosbodhat. A mirtazapin‑kezelés alatt szorongás és álmatlanság jelentkezéséről vagy súlyosbodásáról számoltak be.

6 Öngyilkossági gondolatokról és öngyilkos magatartásról szóló eseteket jelentettek a mirtazapin-terápia alatt, vagy röviddel a kezelés abbahagyását követően (lásd 4.4 pont).
7 A legtöbb esetben rendeződött a gyógyszer megvonását követően.

A klinikai vizsgálatokban a laboratóriumi értékelések során a transzaminázok és a gamma‑glutamil‑transzferáz szintjének átmeneti emelkedését észlelték (habár ezzel összefüggő mellékhatásokat nem észleltek statisztikailag szignifikánsan gyakrabban a mirtazapin alkalmazásakor a placebóhoz képest).

Gyermekek és serdülők
A klinikai vizsgálatok során a következő gyakori mellékhatásokat figyelték meg gyermekeknél és serdülőknél: testtömeg‑növekedés, urticaria és hypertriglyceridaemia (lásd még 5.1 pont).

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.
4.9
Túladagolás

A jelenleg rendelkezésre álló tapasztalatok alapján az önmagában alkalmazott Mirtazapin SaneXcel-lel történő túladagolás tünetei általában enyhék. A központi idegrendszer – dezorientációval és elhúzódó szedációval járó – depressziójáról, valamint tachycardiáról és enyhe hypertensioról vagy hypotensioról számoltak be. Ugyanakkor, súlyosabb kimenetelű esetek (beleértve a halálos kimenetelűeket) is előfordulhatnak, ha az alkalmazott dózis a terápiás dózisnál sokkal nagyobb, különösen akkor, ha egyszerre több gyógyszert is túladagoltak. Ezekben az esetekben QT-szakasz megnyúlását és torsade de pointes-t is jelentettek.

Túladagolás esetén a megfelelő tüneti kezelést és a vitális funkciók támogatását kell biztosítani. EKG-monitorozást kell végezni. Aktív szén vagy gyomormosás alkalmazása szintén megfontolandó.
Gyermekek és serdülők
Gyermekek és serdülők túladagolása esetén is a felnőtteknél leírtakat kell alkalmazni.

5.
FARMAKOLÓGIAI TULAJDONSÁGOK

5.1
Farmakodinámiás tulajdonságok

Farmakoterápiás csoport: pszichoanaleptikumok, egyéb antidepresszánsok, ATC kód: N06AX11

Hatásmechanizmus/farmakodinámiás hatások
A mirtazapin egy központi hatású, preszinaptikus alfa-2-antagonista, amely fokozza a központi noradrenerg és szerotonerg neurotranszmissziót. A szerotonerg neurotranszmisszió serkentését specifikusan az 5-HT1-receptorok közvetítik, mert az 5-HT2- és az 5-HT3-receptorokat a mirtazapin blokkolja. Feltételezik, hogy a mirtazapin mindkét enantiomerje részt vesz az andtidepresszáns hatásban, az S(+)-enantiomer az alfa-2- és az 5-HT2-receptorok blokkolásával, az R(-)-enantiomer pedig az 5-HT3-receptorok blokkolásával.

Klinikai hatásosság és biztonságosság

A mirtazapin szedatív tulajdonságaiért a hisztamin H1-antagonista hatása felelős. Gyakorlatilag nincs antikolinerg hatása és – terápiás dózisokban – csak limitált hatása van (pl. orthostaticus hypotensio) a szív- és érrendszerre.

A mirtazapin 45 mg-os terápiás, és az azt meghaladó 75 mg-os dózisainak QTc-időre kifejtett hatását értékelték egy 54 egészséges önkéntes bevonásával végzett randomizált, placebokontrollos és moxifloxacin-kontrollos klinikai vizsgálatban. A lineáris Emax-modellezés arra utal, hogy a QTc-idők megnyúlása a klinikailag jelentős megnyúlás küszöbértéke alatt marad (lásd 4.4 pont).

Gyermekek és serdülők
Két randomizált, kettős vak, placebokontrollos, 7 és 18 év közötti, major depresszióban szenvedő gyermekek és serdülők (n = 259) bevonásával végzett vizsgálatban, amely során az első 4 hét alatt a mirtazapin dózisa változó volt (15–45 mg), amelyet fix dózisú adagolás követett újabb 4 hétig (15, 30 vagy 45 mg mirtazapin), nem mutatkozott szignifikáns különbség a mirtazapin és a placebo között az elsődleges és másodlagos végpontok tekintetében. Szignifikáns testtömeg-növekedést (≥ 7%) figyeltek meg a mirtazapinnal kezeltek 48,8%-ánál, a placebokaron megfigyelt 5,7%-hoz képest. Urticariát (11,8% vs. 6,8%) és hypertriglyceridaemiát (2,9% vs 0%) is gyakran észleltek.
5.2
Farmakokinetikai tulajdonságok

Felszívódás

A mirtazapin szájon át történő alkalmazását követően a mirtazapin hatóanyag gyorsan és jól szívódik fel (a biohasznosulás mintegy 50%‑os), és körülbelül két óra múlva éri el a csúcs plazmakoncentrációt. A táplálékbevitel nincs hatással a mirtazapin farmakokinetikájára.
Eloszlás

A mirtazapin megközelítőleg 85%‑ban kötődik a plazmafehérjékhez.
Biotranszformáció

A biotranszformáció fő útja a demetilezés és az oxidáció, amit a konjugáció követ. Az emberi máj mikroszómákból nyert in vitro adatok azt jelzik, hogy a citokróm P450 enzimek közé tartozó CYP2D6 és CYP1A2 vesz részt a mirtazapin 8-hidroxi metabolitjának a képzésében, míg a CYP3A4 tekinthető felelősnek az N‑demetil és az N‑oxid metabolitok keletkezéséért. A demetil metabolit farmakológiailag aktív, és úgy tűnik, hogy az anyavegyülettel azonos farmakokinetikai profillal rendelkezik.

Elimináció

A mirtazapin nagymértékben metabolizálódik, és néhány napon belül kiürül a vizelettel és a széklettel. Az átlagos eliminációs felezési idő 20‑40 óra; alkalmanként megfigyeltek hosszabb, akár a 65 órát is elérő felezési időket is, fiatal férfiak esetében pedig rövidebb felezési időket figyeltek meg. Az eliminációs felezési idő megfelelő a napi egyszeri adagoláshoz. A dinamikus egyensúlyi állapot (steady state) 3‑4 nap után alakul ki, ez után már nincs további akkumuláció.
Linearitás
A mirtazapin farmakokinetikája az ajánlott dózistartományban lineáris.

Különleges betegcsoportok

A mirtazapin clearance‑e a vese- vagy a májkárosodásban szenvedő betegeknél csökkenhet.
5.3
A preklinikai biztonságossági vizsgálatok eredményei

A hagyományos – farmakológiai biztonságossági, ismételt adagolású dózistoxicitási, genotoxicitási, karcinogenitási, reprodukcióra és fejlődésre kifejtett toxicitási – vizsgálatokból származó nem klinikai adatok azt igazolták, hogy a készítmény alkalmazásakor humán vonatkozásban különleges kockázat nem várható.
A patkányokkal és nyulakkal végzett reprodukciós toxicitási vizsgálatok során nem észleltek teratogén hatásokat. Patkányoknál a maximális humán terápiás expozícióhoz képest kétszeres szisztémás expozíció mellett fokozott volt a beágyazódást követő embrióvesztés, és csökkent az utódok születési testtömege, valamint az utódok túlélése a szoptatás első 3 napjában.
Génmutációt, valamint a kromoszómák és a DNS károsodását vizsgáló vizsgálatokban a mirtazapin nem bizonyult genotoxikusnak. A patkányokkal végzett karcinogenitási vizsgálatokban megfigyelt pajzsmirigy-tumorokat, valamint az egerekkel végzett karcinogenitási vizsgálatokban megfigyelt hepatocellularis neoplasiákat a májenzimeket indukáló gyógyszerek nagy dózisaival történő, hosszan tartó kezeléssel összefüggő, fajspecifikus, nem genotoxikus reakcióknak tekintik.

6.
GYÓGYSZERÉSZETI JELLEMZŐK

6.1
Segédanyagok felsorolása

Tablettamag:

kukoricakeményítő
laktóz-monohidrát
hidroxipropil-cellulóz
vízmentes kolloid szilícium-dioxid
magnézium-sztearát
Filmbevonat:

hipromellóz

titán-dioxid (E171)

makrogol (E1521)
sárga vas-oxid (E172) (csak a 15 mg-os és 30 mg-os filmtabletta)

vörös vas-oxid (E172) (csak a 30 mg-os filmtabletta)

6.2
Inkompatibilitások

Nem értelmezhető.

6.3
Felhasználhatósági időtartam

4 év

6.4
Különleges tárolási előírások

Ez a gyógyszer nem igényel különleges tárolást.
6.5
Csomagolás típusa és kiszerelése

Fehér, átlátszatlan PVC/PVDC//Al buborékcsomagolás dobozban.
Kiszerelések: 30, 60 vagy 100 db filmtabletta.

Nem feltétlenül mindegyik kiszerelés kerül kereskedelmi forgalomba.

6.6
A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.
Megjegyzés:  (egy keresztes)
Osztályozás: II. csoport

Kizárólag orvosi rendelvényhez kötött gyógyszer (V).
7.
A FORGALOMBA HOZATALI ENGEDÉLY JOGOSULTJA

J.J.Bishop Health a.s.

Rybná 682/14

110 00 Prague

Csehország

8.
A FORGALOMBA HOZATALI ENGEDÉLY SZÁMAI(I)

Mirtazapin SaneXcel 15 mg filmtabletta

OGYI-T-24799/01
30×
PVC/PVDC//Al buborékcsomagolásban

OGYI-T-24799/02
60×
PVC/PVDC//Al buborékcsomagolásban

OGYI-T-24799/03
100×
PVC/PVDC//Al buborékcsomagolásban

Mirtazapin SaneXcel 30 mg filmtabletta

OGYI-T-24799/04
30×
PVC/PVDC//Al buborékcsomagolásban

OGYI-T-24799/05
60×
PVC/PVDC//Al buborékcsomagolásban

OGYI-T-24799/06
100×
PVC/PVDC//Al buborékcsomagolásban

Mirtazapin SaneXcel 45 mg filmtabletta

OGYI-T-24799/07
30×
PVC/PVDC//Al buborékcsomagolásban

OGYI-T-24799/08
60×
PVC/PVDC//Al buborékcsomagolásban

OGYI-T-24799/09
100×
PVC/PVDC//Al buborékcsomagolásban
9.
A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. szeptember 16.
10.
A SZÖVEG ELLENŐRZÉSÉNEK DÁTUMA 
2026. szeptember 16.
NNGYK/ETGY/8145/2025

NNGYK/ETGY/8146/2025

NNGYK/ETGY/8147/2025


